החזית התימנית במלחמת חרבות ברזל

החזית התימנית במלחמת חרבות ברזל היא החזית בין ישראל לחות'ים במסגרת מלחמת חרבות ברזל.

רקע 

המתקפה כללה מספר כיבושים מהירים של יישובים בגבול ישראל–רצועת עזה ומתקנים צבאיים, תוך כדי מעשי טבח בחיילים ואזרחים. מייד לאחר מכן צה"ל הכריז על פתיחת מלחמת חרבות ברזל, המתנהלת ברצועת עזה ובעוטף עזה.

החות'ים, ארגון טרור שיעי השולט בצפון תימן ונתמך וממומן על ידי איראן, ומשמש להם כפרוקסי במלחמותיהם באזור, תקף את ישראל מספר פעמים במהלך המלחמה. החות'ים מצוידים בין השאר בטילי קרקע-קרקע, רקטות ארטילריות וכלי טיס בלתי מאוישים.

כלי נשק בתפעול החות'ים 
טכנולוגיית הנשק של החות'ים מגיעה בעיקר מאיראן. היכולת שלהם לאיים על ישראל מוגבלת עקב המרחק הגדול בין ישראל לתימן (כ-1,600 ק"מ), אך בידם כמה כמה טילים וכטב"מים אשר מסוגלים להגיע לטווח זה.
 טופאן (Toufan) – טיל קרקע קרקע, בעל טווח של 1,350–1,950 ק"מ. כנראה מיתוג חות'י של Ghadr איראני.
 טילי שיוט – ממשפחת Soumar האיראנית, בעלי טווח פגיעה של כ-2,000 ק"מ.
 טיל Quds-2 – לכאורה בעל טווח של 1,350 ק"מ אך יוצר כדי לתקוף את ישראל.
 3-Samad ו-4-Samad – כטב"מי תקיפה בעל טווח של 1,800 ק"מ ו-2,000 ק"מ בהתאמה.
 וואיד – כטב"מ תקיפה בעל טווח של 2,500 ק"מ.

אירועים

19 באוקטובר 
ב-19 באוקטובר 2023 ספינת מלחמה אמריקאית USS Carney ששטה בים סוף יירטה 4 טילי שיוט ו-15 מל"טים שככל הנראה שוגרו על ידי החות'ים מתימן לכיוון ישראל. טיל נוסף יורט על ידי ערב הסעודית, לטענתה מתוך רצונה "להגן על שטחה האווירי".

27 באוקטובר 
ב-27 באוקטובר לפנות בוקר זוהה איום ממרחב ים סוף והוזנקו מטוסי קרב שיירטו מספר מטרות עוינות. עם זאת, שני כטב"מים פגעו בנואיבה ובטאבה, סיני, מרחק קצר מהגבול הישראלי ומהעיר אילת. הפגיעה בטאבה הביאה לשישה פצועים מצרים.

31 באוקטובר 
ב-31 באוקטובר הופעלה התראה בשטח אילת, אילות ופארק התעשייה שחורת על חדירת כלי טיס עוין מכיוון הים האדום. כלי הטיס יורט בהצלחה מעל הים האדום. בנוסף, מערכת "חץ" יירטה טיל בליסטי וחיל האוויר יירט מספר טילי שיוט ששוגרו מים סוף לעבר אילת. בהמשך היום לקחו החות'ים אחריות על השיגורים והצהירו כי ימשיכו לתקוף את ישראל כל עוד תימשך הלחימה. בשעות הערב של אותו יום הכריז דובר החות'ים, השולטים בחלק מתימן, כי הארגון שיגר טילים בליסטיים ומזל"טים לעבר ישראל, וכי הם ימשיכו לעשות זאת "כדי לעזור לפלסטינים לנצח". לפי דובר צה"ל, החות'ים, בשליחות איראן, המנסים להסיט את ישראל מהמלחמה ברצועת עזה, החזית המרכזית במלחמה.

1 בנובמבר 
ב-1 בנובמבר בשעה 0:45 צה"ל יירט איום אווירי שנורה מתימן וזוהה דרומית לאילת. בהמשך לאירועי הלילה כחלק מתגבור מאמץ ההגנה במרחב, ספינות טילים של חיל הים הגיעו לזירת ים סוף. בשעה 11 בבוקר (שעון צנעא) פרסמו החות'ים סרטון בו נראים שיגורם של 20 טילים ו-29 כטב"מים ומל"טים לעבר ישראל.

ראו גם 
 יחסי ישראל–תימן

הערות שוליים 

חות'ים
מלחמת חרבות ברזל
יחסי ישראל–תימן